72. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 411 της 1/15 Νοεμ. 1995 (ΦΕΚ Α΄ 237) Ίδρυση Γενικού Νοσοκομείου με την επωνυμία Περιφερειακό Πανεπιστημιακό Γενικό Νοσοκομείο Λάρισας. Έχοντας υπόψη: 1.Τις διατάξεις της παρ. 1 του άρθρ. 48 του Νόμ. 2071/92 «Εκσυγχρονισμός και Οργάνωση Συστήματος Υγείας» (ΦΕΚ 123/τ.Α΄/92). 2.Τις διατάξεις της παρ. 9 του άρθρ. 10 του Νόμ. 1579/85 «Ρυθμίσεις για την εφαρμογή και ανάπτυξη του Εθνικού Συστήματος Υγείας και άλλες διατάξεις» (ΦΕΚ 217/τ.Α΄/85). 3.Τις διατάξεις του άρθρ. 27 του Νόμ. 2081/92 (ΦΕΚ 154/Α΄/92), με τις οποίες προστέθηκε στο Νόμ. 1558/85 νέο άρθρ. 29Α΄ και το γεγονός ότι προκαλείται εφάπαξ δαπάνη σε βάρος του Κρατικού Προϋπολογισμού ποσού δραχμ. 39.750.000.000 (ισότιμο χορηγηθέντος δανείου 133.400.000 ECU). 4.Την υπ’ αριθ. ΔΥ3α/987/95 (ΦΕΚ 826/τ.Β΄/95) κοινή απόφαση του Πρωθυπουργού και του Υπουργού Υγείας και Πρόνοιας «Ανάθεση αρμοδιοτήτων στους Υφυπουργούς Υγείας και Πρόνοιας». 5.Την υπ’ αριθ. 436/1995 (12.7.95) γνωμοδότηση του Συμβουλίου της Επικρατείας με πρόταση των Υπουργών Εσωτερικών Δημόσιας Διοίκησης και Αποκέντρωσης, Οικονομικών και του Υφυπουργού Υγείας και Πρόνοιας, αποφασίζουμε: Άρθρ.1.-Ιδρύεται Γενικό Νοσοκομείο Ν.Π.Δ.Δ. που υπάγεται στις διατάξεις του Ν.Δ. 2592/53, με έδρα την Λάρισα και με την επωνυμία «Περιφερειακό Πανεπιστημιακό Γενικό Νοσοκομείο Λάρισας». Άρθρ.2.-Σκοπός του ιδρυομένου νοσοκομείου είναι η παροχή δευτεροβάθμιας και κυρίως τριτοβάθμιας περίθαλψης στους πολίτες, η εγκατάσταση σ’ αυτό των πανεπιστημιακών κλινικών, εργαστηρίων και ειδικών μονάδων του ιατρικού τμήματος της Σχολής Επιστημών Υγείας του Πανεπιστημίου Θεσσαλίας, καθώς και η ανάπτυξη αντίστοιχων ή άλλων μονάδων του Εθνικού Συστήματος Υγείας, η εκπαίδευση γιατρών και λοιπών επιστημόνων υγείας και η ανάπτυξη της έρευνας στο χώρο της υγείας. 